རྣམ་ཐར་རིན་ཆེན་ཕྲེང་བལས།དུས་ཕྱིས་རྒྱལ་ཁག་གཞན་འགའ་ཞིག་ནས་གངས་ལྗོངས་ཆབ་སྲིད་ཀྱི་དབང་བྱུས་བདག་གིར་བྱ་སེམས་འདོད་བརྣག་ཅི་ཆེའི་ཐོགརྩོད་དུས་ཀྱི་རྒུད་པ་རིམ་བདོའི་སྐབས་འདིར་ཞི་དྲག་ཟུང་དུ་འབྲེལ་བའི་བྱ་བཞག་ཕན་བདེའི་སྲོག་སྲུང་དམ་པར་མེད་དུ་མི་རུང་བར་བརྟེན།དམག་དཔུང་གོ་ཧྲག་སྟོང་ཕྲག་གི་གྲངས་ལྡན་གསར་འཛུགས་དང་འབྲེལ་རྒྱལ་ཁག་གཞན་གྱི་ལུགས་ལྟར་འཕོང་རྩལ་གྱི་རྣམ་གྲངས་མང་བོར་ཆེད་གཉེར་གྱི་སློབ་སྦྱོང་བགྱིད་དུ་བསྩལཅེས་གསུངས་པ་བཞིན།དམག་དཔུང་གོ་ཧྲག་གསར་འཛུག་ནི་ཁོང་གི་ལུགས་སྒྱུར་གྱི་ཆ་ཤས་སམ་ཡང་ན་ནང་དོན་གཙོ་བོ་ཞིག་ཡིན་པས།བོད་ལྗོངས་དམག་སྤྱི་ཁང་གསར་དུ་བཙུགས་ཤིང་སྐུ་སྲུང་ཟླ་བཟང་དགྲ་འདུལ་དམིགས་བསལ་ཛ་སག་གི་གོ་གནས་དང་དམག་སྤྱི་ཆེན་མོར་བསྐོས་ཤིང་།རྩིས་དཔོན་ཁྲི་སྨོན་ནོར་བུ་དབང་རྒྱལ་ལ་ཐའེ་ཇིའི་གོ་གནས་དང་དམག་སྤྱི་གཞོན་པར་བསྐོ་བཞག་གནང་།དེའི་མངའ་འོག་ཏུ་མདའ་དཔོན་དང་རུ་དཔོན།བརྒྱ་དཔོན།ལྡིང་དཔོན་བཅས་ཡོད་པ་དང་།དམག་དཔོན་ལ་དེ་སྔ་ས་རྟེན་ཡོད་པའི་དམག་མི་སུམ་སྟོང་ཐམ་པའི་སྟེང་ཉིས་སྣ་དང་བཞི་སྣ།བརྒྱད་སྣ།བཅུ་་གཉིས་དྲུག་སྣ་བཅས་འཕར་སྣོན་དང་།རྗེས་སུ་གྲོང་དྲག་དམག་བཅས་ཁྱོན་ཀ་དང་དམག་སྒར་ནས་མ་དང་གྲོང་དྲག་དམག་བཅས་བཅུ་དྲུག་རིམ་པར་ཚུགས་ཏེ་བསྡོམས་པས་དམག་གྲངས་ཆིག་ཁྲི་ཙམ་ཡོད་པ་དེ་ལ་དམག་སྤྱི་ཁང་ནས་བཀོད་འདོམས་དང་འགན་འཁུར་བྱ་དགོས་པ་ཡིན།